李弥逊
送王三十六机宜召赴行在
烟昏海树春，草木有秋色。
登临翻百忧，念子将远适。
子如揪柏桑，那有十围杙。
长年百僚底，许国心自赤。
光明一朝去，枥骥得暂释。
胡尘暗江水，此事未闻昔。
咨询勤衮衣，谋议困肉食。
将军纵失伍，战士轻笑百，
腥风郁义气，备污土花碧。
机牙不先坏，百发恐未息。
近闻管夷吾，御敌富长策。
能持一钩金，力转万钧石。
子行勿俟驾，当宁方侧席。
时危急良筹，如救火下积。
致身傥有地，肤发讵足惜。
王网有关纽，着处在一拍。
言大终少成。图多易生惑。
向来宣对间，未必有可绩。
徐行要好步，遇险各努力。
明年取金印，快我歌壤击。